
Omistan tämän kirjan erinomaiselle oppaallemme ja ystävällemme Pirjo ”Pinkki” Pitkoselle, jonka matkassa olemme ystäviemme kanssa saaneet viettää useita antoisia seikkailuja ja elämyksiä ympäri maailmaa. Hän on järjestänyt matkoilla tutustumiskäyntejä mielenkiintoisiin paikkoihin, joihin normaali turisti ei saa kosketusta.

Aamunkoitto häämötti itätaivaalla, kun viikinkilaivan keula viilsi tyrskyävän meren pintaa Suomen etelärannikolla. *Draken*, suuri ja komea laiva, oli palaamassa kaukaiselta matkaltaan Novgorodista. Sen purjeet pullistuivat tuulesta, ja airojen lyönti piti tasaista rytmiä, joka kaikui miehistön laulun säestämänä. Laivan kannella seisoi Eirik Vindheiminpoika, kokenut päällikkö, jonka silmissä välähti kotiinpaluun odotus. Hänen viiksistään roikkuivat meripärskeet, ja hänen haarniskansa ja kypäränsä heijastivat auringon ensimmäisiä säteitä. Meri oli armoton, ja kotiinpaluu ei koskaan ollut suoraviivaista.


"Päällikkö!" huusi yksi miehistä, osoittaen kohti rannikkoa. "Näen savua! Siellä on asutusta."


Eirik nyökkäsi. "Meidän täytyy täydentää varastoja. Olemme olleet merellä jo liian kauan. Katsotaan, mitä tämä rannikko tarjoaa."


Laiva lähestyi rantaa ja pian he näkivät pienen kylän, joka levittäytyi hiekkarannalle. Savua nousi muutamasta savupiipusta. Kylän laidalla näkyi sepän paja, josta kuului vasaran pauke. Viikingit laskeutuivat maihin, aseet valmiina, mutta toivoen, että kauppa sujuisi rauhallisesti.


Sepän pajassa nuori oppipoika, nimeltään Aaro, oli keskittynyt työhönsä. Hänen kätensä olivat hiilestä mustuneet ja hiestä tahmeat, kun hän takoi rautaa tulevaksi sirpiksi. Hänen mestarinsa, vanha ja viisas seppä nimeltään Kalle, seisoi hänen vieressään ja seurasi työtä tarkalla silmällä. Kalle oli saksalaista syntyperää ja tullut nuorena poikana Hansa-kauppiasvanhempiensa mukana Suomeen, minne oli jäänyt pysyvästi ja kouluttautunut sepän vaativaan ammattiin.


Aaro taas oli jäänyt jo pienenä orvoksi. Aaron isä oli kuollut heimojen välisessä yhteenotossa. Aaron äiti oli kohdannut Suomeen rantautuneen kristinuskoon kääntyneen perheen, joka sai äidin myös käännytettyä kristinuskoon. Aaro oli myös saanut kasteen ja nimen Aaro, muinoin kaukanaetelän mailla eläneen uskonnollisen henkilön, Aaronin mukaan.


Kun Aaron äiti sitten kuoli Aaron ollessa vielä polven korkuinen, Kalle oli ottanut Aaron hoiviinsa ja kasvattipojakseen.


"Hyvää työtä, poika", Kalle sanoi. "Mutta muista, että rauta on kuin elämä – sitä on taottava hellästi, muuten se murtuu."


Aaro nyökkäsi, mutta ennen kuin hän ehti vastata, ulkoa kuului meteliä. He kääntyivät katsomaan ja näkivät viikinkien marssivan kylään. Aaro tunsi sydämensä lyövän nopeammin. Hän oli kuullut hurjia tarinoita näistä sotureista, mutta ei ollut ennen nähnyt viikinkejä.


"Pysy sisällä", Kalle sanoi tiukasti. "Minä käyn puhumassa heille."


Seppä Kalle astui ulos pajastaan kädessään vasara, otsalla hikeä ja tiukka ilme kasvoilla. Edessä seisoi kolme viikinkiä, joilla oli sotaisat aseet, parkkiintuneet kasvot ja terävät katseet. Heistä kookkain ja pitkäpartaisin Ragnar astui Kallen eteen ja sanoi karkealla äänellä:


"Seppä, tarvitsemme teriä miekoillemme ja kunnollisia kirveitä. Meillä on pitkä matka edessä, eikä ole aikaa jäädä väittelemään!"


Kalle astui askeleen vastaan ja kädet puuskassa vastasi:


"Meillä on pajassa vain pari miekkaa ja yksi kirves taottuna! En luovu niistä ennen kuin hopea on pöydällä!"


Toinen viikinki, Egil puuttui puheeseen ärsyyntyneenä:


"Sinun pitäisi kunnioittaa meitä, jotka suojelemme näitä rantoja! Ilman meitä sinä ja kyläsi olisitte merirosvojen ruokaa!"


Kalle purskahti nauruun ja vastasi:


"Suojelette? Te ryöstätte omat kylänne tyhjäksi ja juotte viinamme loppuun! Minä pysyn pajassani, mutta teidän täytyy maksaa – tai kerätä itsenne takaisin laivaanne!"


Ragnar otti askeleen lähemmäksi Kallea ja mörisi ääni uhkaavana:


"Sinä pieni pajaisen kipittäjä... Me voisimme viedä ne aseet väkisin."


Kalle napautti vasaralla kämmentään, katsoen suoraan Ragnarin silmiin:


"Kokeile vain. Mutta muista – minä takaan jokaisen terän. Ja tiedän myös, miten ne murtuvat."


Hiljaisuus. Tuuli kahisi rannikon ruovikoissa. Viikingit vaihtoivat katseita, ja Egil mutisi jotain. Lopulta Ragnar virnisti – kunnioittavasti ja sanoi päätään nyökäyttäen:


"Sinulla on sisua, seppä. Hyvä. Saat hopeasi... kunhan toteamme, että terät ovat terävimmillään."


Kalle nykäisi olkapäitään.


"Ne ovat aina. Mutta ensin rahat."


Viikingit naurahtivat, ja jännite laantui hieman. Kalle kääntyi ja lähti kävelemään takaisin kohti pajaa mutisten itsekseen.


"Ja yksi olut vielä mukaan – kaupantekijäisiksi!" Ragnar huusi Kallen perään.


Kalle heilautti kättään kääntymättä ja mumisi. "Haista p****!"


Viikingit nauroivat, ja taistelu tuntui olevan vältetty. Mutta toisin kävi.


Lisää Viikinkejä kerääntyi pajan edustalle. Viikingit olivat nälkäisiä ja väsyneitä. Päällikkö Eirik vaati lisäksi ruokaa ja juomaa ja kun Kalle yritti neuvotella heidän kanssaan, jännitys kiristyi. Kalle kieltäytyi antamasta mitään ilman vastineita. Kiivaan sananvaihdon jälkeen yksi viikingeistä, nuori jakuumaverinen mies nimeltään Gunnar, veti esiin miekkansa.


"Me otamme mitä haluamme!" Gunnar karjui, hyökkäsi kohti Kallea ja iski.


Kalle yritti puolustautua, mutta hän oli jo vanha mies. Gunnarin miekka viilsi hänen kaulansa, ja hän kaatui maahan verilammikkoon.


Aaro, joka oli katsellut tapahtumaa piilosta, huudahti kauhuissaan. Hän syöksyi ulos pajasta, mutta Eirik tarttui häntä ranteesta.


"Tuo poika tulee mukaamme", Eirik sanoi. "Hän voi olla hyödyksi."


Aaro yritti vastustella, mutta viikingit olivat liian vahvoja. He sitoivat hänen kätensä ja veivät hänet laivalle. Kylä oli hiljainen, kun viikingit lähtivät, jättäen jälkeensä vain savua ja surua.


Draken lähti liikkeelle jatkaen matkaa kohti lännessä siintävää aavaa. Aaro katsoi kyläänsä viimeisen kerran. Hänen sydämessään oli sekoitus vihaa, surua ja katkeruutta, mutta myös päättäväisyyttä. Kallen kohtalo järkytti syvästi nuorta oppipoikaa. Hän tiesi,  että hänen täytyisi oppia selviytymään omillaan – ja ehkä jopa kostamaan.


Meren tuuli puhalsi, ja laivan keula suuntasi kohti uusia Aarolle ennestään tuntemattomia maita. Aaro pelkäsi kohtaloaan, mutta samalla hän tunsi, että hänen matkansa kohti tuntematonta oli vasta alkamassa.

Merituuli puhalsi kylmänä ja suolaisena Drakenin purjeisiin, kun viikingit purjehtivat kohti Birkaa. Aaro seisoi laivan perässä, kädet edelleen sidottuina, ja tuijotti horisonttiin. Hänen ajatuksensa olivat sekavassa tilassa: viha, pelko ja epätoivo sekoittuivat uuteen uteliaisuuteen. Hän oli kuullut tarinoita Birkasta, suuresta kaupungista, joka oli yksi Ruotsin tärkeimmistä kauppakeskuksista. Mutta nyt, kun hän oli matkalla sinne vankina, kaupunki tuntui enemmän uhkaavalta kuin ihmeelliseltä.


Päivien kuluessa rannikko alkoi muuttua. Pelkän meren ja taivaan sijaan Aaro näki yhä useammin saaria ja niiden takana kohoavia metsäisiä rantoja. Lopulta yksi saarista erottui muista: siellä näkyi korkeita puistotolppia ja savupilviä, jotka kertoivat asutuksesta.


"Birka", Eirik sanoi, seisoen Aaron vieressä. "Valmistautukaa nousemaan maihin.”


Laiva lähestyi saarta, ja pian Aaro näki kaupungin portit. Birka oli suurempi kuin mikään kylä, jonka hän oli koskaan nähnyt. Puusta rakennetut talot ja kauppahuoneet reunustivat rantaa, ja kapeat kujat kiemurtelivat sisämaahan päin. Korkeimmalla kukkulalla seisoi linnoitus, jonka muurit näyttivät uhkaavan kaikkia, jotka uskalsivat lähestyä.


Laiva kiinnitettiin laituriin, ja viikingit alkoivat laskeutua maihin.


Aaro seurasi heitä epäröiden, kun Eirik veti häntä mukanaan. Kaupungin kadut olivat täynnä vilinää: kauppiaita myymässä tavaroitaan, lapsia juoksentelemassa kujilla ja sotureita kävelemässä ylpeinä aseidensa kanssa.


Heidän saapuessaan linnoituksen portille, heitä vastaan tuli joukko sotureita, joiden edessä seisoi komea nainen. Hänellä oli pitkä, punainen viitta ja hopeinen kaulakoru, joka kiilsi auringonvalossa. Hänen silmänsä olivat terävät ja viisaat, ja hänen olemuksensa huokui valtaa.


"Tervetuloa Birkaan, Eirik Vindheiminpoika", nainen sanoi, ja hänen äänensäkaikui kuin jumalattaren. "Olette olleet poissa kauan."


"Kiitos, päällikkö Sigrid", Eirik vastasi kumartaen. "Meillä on uusia tarinoita ja uusia tavaroita."


Sigridin katse siirtyi Aaroon. "Ja kuka tämä kahlittu nuorukainen on?"


"Sepän oppipoika", Eirik sanoi. "Hänellä on taitoja, jotka voivat olla meille hyödyllisiä."


Sigrid nyökkäsi. "Hänkin olkoon tervetullut. Järjestän pidot teidän kunniaksenne tänä iltana. Meidän on juhlittava teidän saapumistanne."


Illan hämärtyessä linnoituksen suuri sali valaistiin soihtujen loisteeseen. Pitkät pöydät oli katettu ruoalla ja juomalla: paistettua sikaa, kuivattua kalaa, leipää, hunajaviiniä ja olutta. Viikingit istuivat pöytien ääreen, ja heidän naurunsa ja laulunsa täyttivät salin. Aaro istui hiljaa Eirikin vieressä, yrittäen pysyä näkymättömissä.


Pitojen aikana järjestettiin kisailuja. Miehet ottelivat painissa, heittivät keihäitä ja näyttelivät miekkakäden taitojaan. Jokainen voittaja sai palkinnoksi hopean tai kullan palasia, ja yleisö hurrasi heille.


Aaro katsoi tapahtumia sekavana. Hänen sydämessään oli vihaa viikinkejä kohtaan, jotka olivat tuhonneet hänen kylänsä, surmanneet Kallen ja ottaneet hänet vangikseen. Mutta samalla hän tunsi uteliaisuutta. Nämä ihmiset olivat erilaisia kuin mitä hän oli kuvitellut. Heillä oli oma kulttuurinsa, omat tapansa ja omanlaisensa juhlat.


Erityisesti päällikkö Sigrid kiinnitti hänen huomionsa. Hän oli voimakas ja viisas nainen, joka hallitsi miesten yli ilman pelkoa. Aaro mietti, miten tällainen nainen oli noussut valtaan, ja mitä hänen täytyi tehdä pysyäkseen siellä. Aaron toisella puolen istunut Knut Notkea arvasi Aaron ajatukset ja alkoi kertoa hänelle Sigfridin tarinaa.


”Pari vuosikymmentä sitten, jolloin miekka ja kauppa hallitsivat Itämeren rantoja, seisoi Birka – vaurauden ja vapauden kehto – jo ylpeänä täällä saarella. Viikingit toivat tänne hopeaa idästä, silkkiä etelästä ja tarinoita maailman ääriltä. Birkan satama kuhisi elämää, mutta rauha oli haurasta: kauppiaat, soturit ja kilpailevat heimot kantoivat mukanaan sekä rikkauksia että riitaa.


Kun Birkan vanha päällikkö kaatui taistelussa karjalan merirosvoja vastaan, koko yhteisö kokoontui suuren neuvoston kokoukseen valitsemaan uutta johtajaa. Moni mahtava mies tarjosi miekkaansa ja nimeään, mutta kansa epäröi: he tarvitsivat enemmän kuin raivokkaan soturin. He tarvitsivat viisautta, oikeudenmukaisuutta ja voimaa, joka saisi niin ystävät kuin vihollisetkin kunnioittamaan Birkaa. Silloin esiin astui Sigfrid.


Sigfrid ei ollut mikään tavallinen nainen: hän oli päällikön tyttären tytär, kasvanut miekka kädessä ja oppinut kauppiaiden kikat ja diplomatian viisauden nuoresta saakka. Hän oli ratsastanut metsien halki ja purjehtinut aavan meren yli, ja hänen sanottiin kerran neuvotelleen erämaan kuninkaan kanssa ilman, että kumpikaan heistä veti esiin miekkaansa.


Moni mutisi, että nainen ei voinut johtaa Birkaa. Mutta silloin Sigfrid tarttui puheenvuoroon. Hänen äänensä kantoi yli torin kuin talvituuli: ”Te ette tarvitse miestä, joka huutaa kovimmin tai lyö lujimmin. Te tarvitsette mielen, joka näkee tulevat myrskyt ja käden, joka ohjaa laivan läpi kuohujen."


Sanojen voima, hänen suoraselkäinen olemuksensa ja se, kuinka vanhat soturit ja nuoret kauppiaat nyökkäsivät hänelle, mursivat epäilykset. Sigfrid valittiin yksimielisesti päälliköksi.


Sigfridin kaudella Birka on kukoistanut. Hän teki sopimuksia, jotka turvasivat sataman idän kauppiailta ja varusti vahvan laivaston torjumaan merirosvoja. Hän laati lait, jotka suojelivat köyhiä ja kurittivat väärintekijöitä oikeuden nimissä, ei henkilökohtaisen koston. Hänen neuvokkuutensa toi Birkaan rikkauksia, mutta hänen oikeudentajunsa toi sinne rauhaa.


Kun viholliset lähestyivät, Sigfrid johti itse soturit taisteluun, miekka kädessään, kilpi kohoamassa korkeuksiin. Kun vieraat kuninkaat lähettivät lahjoja ja lähettiläitä, hän neuvotteli heiltä edulliset liitot. Kun Sigfrid joskus kutsutaan esi-isiensä saleihin, koko Birka kokoontuu muistamaan häntä. He puhuvat naisesta, joka oli ollut viisaampi kuin vanhat druidit ja rohkeampi kuin yksikään viikinki, ja joka oli osoittanut, ettei johtajuus ollut sukupuolesta, vaan sydämestä ja mielestä kiinni. Ja vielä kauan sen jälkeen vanhat runonlaulajat tulevat kertomaantarinoita päällikkö Sigfridistä – Birkan emännästä, joka on vaikuttanut voimakkaasti kohtalon virtaan.”


Aaro oli hyvin vaikuttunut Knutin kertomuksesta ja hänen kunnioituksensa Birkan naispäällikköä Sigfridiä kohtaan kasvoi entisestä korkeammalle.


Illan edetessä Aaro tunsi itsensä yhä enemmän uupuneeksi. Hänen ajatuksensa alkoivat harhailla, ja hänen silmänsä painuivat kiinni. Viimeisenä ajatuksena ennen uneen vaipumista hän mietti, mitä tulevaisuus toisi. Oliko hänen kohtalonsa olla orjana viikingeille, vai löytäisikö hän jonain päivänä tien takaisin kotiin?


Kun soihtujen valo himmeni ja laulut hiljenivät, Aaro vaipui uneen, ja vaelsi unelmissaan näiden uusien ja vanhojen maailmojen välimailla.

Aamun valjetessa Aaro heräsi epämukavaan olotilaan. Hänen käsiensä siteet oli poistettu, mutta hänen jalkansa oli sidottu paksulla köydellä pieneen puupölkkyyn kiinni. Hänen vieressään istui nuori viikinkipoika, joka ei ollut paljon vanhempi kuin Aaro itse. Poika oli hoikka, vaaleatukkainen ja silmät olivat siniset kuin jää. Hänellä oli lyhyt veitsi vyöllään, ja hänen ilmeensä oli vakava, mutta ei uhkaava.


"Sinä olet nyt vapaana", poika sanoi, kun huomasi Aaron heränneen. "Mutta sinun täytyy pysyä lähellä minua. Minun nimeni on Leif, ja minä olen sinun vartijasi."


Aaro nyökkäsi hiljaa. Hän ei tiennyt, mitä odottaa, mutta ainakaan hän ei ollut enää sidottu. Leif kumartui avaamaan köyden Aaron jalasta ja auttoi hänet pystyyn.


"Tänään me tutustumme Birkaan", Leif sanoi. "Sinun on hyvä oppia tuntemaan tämä paikka, jos viivymme täällä pidempään."


He lähtivät kävelemään linnoituksen portista ulos kaupungin kujille. Birka oli jo täynnä elämää. Kauppiaat olivat pystyttäneet kojunsa torille, ja he kiljuivat tarjouksiaan. Tuoretta kalaa, viljaa, huopaa, aseita ja koruja – kaikkea oli tarjolla. Aaro katsoi ympärilleen ihmeissään. Hän ei ollut koskaan nähnyt näin vilkasta paikkaa.


He kävelivät kapeita kujia pitkin, joita reunustivat puutalot ja käsityöläisten kauppapuodit. Leif selitti Aarolle kaupungin eri osia: missä oli sepän paja, missä käsityöläiset tekivät huonekaluja tai valmistivat vaatteita tai jalkineita, ja missä kalastajat myivät saaliinsa. Aaro kuunteli kaikkea tarkkaavaisesti, mutta hänen ajatuksensa vaelsivat edelleen kotikonnuilla. Hän kaipasi sepän pajaa, kodin lämpöä ja mestari Kallea.


Kun he saapuivat torille, Leif osti kauppiaalta heille nauriit. Nauriita syödessään he näkivät joukon ihmisiä kerääntyneenä yhteen kohtaan torilla. Keskellä joukkoa kaksi miestä riiteli äänekkäästi. Toinen oli pitkä ja laiha, toinen lyhyt ja tanakka. Heidän äänensä nousivat, kunnes lyhyempi mies työnsi toista rintaan.


"Sinä varastat minulta!" lyhyempi mies karjui. "Sinä olet varas ja petkuttaja!"


"Sinä valehtelet!" pitkä mies huusi takaisin. "Sinä olet se, joka yrittää huijata minua!"


Jännitys kiristyi, ja äkkiä lyhyempi mies veti veitsensä. Hän hyökkäsi pitkän miehen kimppuun, ja torilla alkoi sekasorto. Aaro ja Leif jäivät paikoilleen, kauhuissaan tapahtumista. Lyhyen miehen veitsi iski pitkän miehen vatsaan, ja tämä kaatui maahan verisenä.


Joukko alkoi huutaa, ja pian paikalle saapui päällikkö Sigridin sotureita. He ottivat kiinni lyhyen kauppiaan, panivat hänet rautoihin ja veivät hänet pois.


Aaro ja Leif jäivät seisomaan paikalleen’. Yksi sotureista lähestyi heitä.


"Te olitte todistajana", soturi sanoi. "Teidät on saatava päällikön kuulusteluun."


Heidät vietiin linnoitukseen, missä päällikkö Sigrid istui valtaistuimellaan. Hänen silmänsä olivat terävät, kun hän katsoi Aaroa ja Leifiä.


"Kertokaa, mitä näitte", Sigrid sanoi.


Leif alkoi kertoa tapahtumista, ja Aaro täydensi hänen kertomustaan. He kuvailivatriitaa ja sitä, kuinka lyhyempi mies oli hyökännyt toisen kimppuun. Sigrid kuunteli tarkkaavaisesti, ja hänen ilmeensä pysyi vakavana.


Kun he olivat päättäneet kertomuksensa, Sigrid nyökkäsi. "Kiitos. Te olette olleet hyödyllisiä."


Hän kääntyi kohti sotureitaan. "Tuokaa syytetty eteeni."


Lyhyempi mies tuotiin sisään, ja Sigrid tuijotti häntä pitkään. "Sinä olet syyllistynyt murhaan", hän sanoi lopulta. "Sinun täytyy maksaa veriteostasi. Tuomitsemme sinut tulevilla käräjillä"


Mies yritti protestoida, mutta soturit veivät hänet pois. Sigrid kääntyi takaisin Aaron ja Leifin puoleen.


"Te olette nähneet, kuinka Birkaa hallitaan", hän sanoi. "Täällä jokainen teko tuo mukanaan seuraukset. Toivon, että opitte tämän."


Aaro nyökkäsi hiljaa. Hän tunsi olonsa sekavaksi. Birka oli paikka, jossa oli sekä kauneutta että raakuutta. Hän tiesi, että hänen täytyisi oppia elämään tässä uudessa maailmassa, jos hän halusi selviytyä.


Kun he lähtivät linnoituksesta, Leif katsoi Aaroa. "Sinä olet nähnyt paljon tänään. Mutta älä pelkää. Minä olen täällä tukenasi ja auttamassa sinua."


Aaro nyökkäsi uudelleen.


Hän tiesi, että hänen täytyisi oppia selviytymään – ja jatkossa tulemaan toimeen omin avuin. Mutta hän tiesi myös, että hän voi luottaa Leifiin.

Elettiin 900-luvun jälkipuolta. Vuosisatoja vanhan Birkan kukkulat kohosivat meren yläpuolelle kuin muinaiset vartijat. Kaupungin kujilla tuoksui tuoreelta leivänpaahdolta, kostealta savelta ja merisuolalta, mutta tänä aamuna Aaron ja Leifin huomio oli kiinnittynyt johonkin täysin erilaiseen. He seisoivat linnoituksen pihalla, jossa Birkan parhaat soturit olivat kokoontuneet näyttämään nuorukaisille viikinkien aseiden käyttöä.


Päällikkö Sigrid seisoi korkealla portaikolla, hänen punainen viittansa lepatti tuulessa. Hänen vieressään seisoi Eirik Vindheiminpoika, joka oli pukeutunut yksinkertaiseen, mutta arvokkaaseen haarniskaan. Eirik katsoi poikia ylpeästi ja sanoi:


"Teille on annettu harvinainen mahdollisuus oppia meidän taitojamme. Älkää pahoittako mieltänne, jos harjoitukset tuntuvat raskaalta. Aseiden käyttö vaatii kärsivällisyyttä, tarkkuutta ja rohkeutta."


Aaron sydän sykki innosta. Hän oli aina ihaillut sepän kädentaitoja, mutta nyt hänen edessään avautui mahdollisuus oppia taottujen aseiden käyttöä – ja ehkä jopa taitoa puolustaa itseään. Leif, joka oli jo perehtynyt joihinkin aseisiin, näytti yhtä innostuneelta. Hän nyökkäsi Aarolle ja sanoi:


"Tämä on meidän mahdollisuutemme. Näytämme heille, että olemme sen arvoisia."


Ensimmäisenä päivänä heidät otettiin vastaan miekkamiesten pariin. Birkan paras miekkamestari, Harald Järnhand, oli kookas mies, jonka kasvoilla oli arpi poskessa. Hän ojensi pojille kaksi lyhyttä, yksiteräistä miekkaa, jotka olivat kevyitä ja tarkoitettu nopeisiin liikkeisiin.


"Tämä on seax", Harald sanoi. "Se on lyhyt ja helppo hallita, mutta älä aliarvioi sen voimaa. Sen terä on terävä kuin suden hammas."


Harald näytti heille perusasennon: jalat vakaasti maassa, keho hieman kumarassa, ja miekka ojennettuna eteenpäin. Hän opetti heitä tekemään nopeita viiltoja ja pistolyönnit, korostaen aina tasapainoa ja liikkeiden hallintaa.


"Älkää koskaan lyökö liian kovaa", Harald varoitti. "Voima ei ole kaikki kaikessa. Tarkkuus ja nopeus ratkaisevat voiton taistelussa."


Aaro ja Leif harjoittelivat tunnollisesti, heidän miekkansa välkehtivät auringonvalossa. Aaro tunsi, kuinka hänen käsivartensa alkoivat väsyä, mutta hän ei antanut periksi. Hän muisti Kallen sanat: *Rauta on kuin elämä – sitä on taottava hellästi, muuten se murtuu. Nyt hän taotti ja hioi itseään, oppien uusia taitoja.

